”Teurastajakaartin” marssi
Ylös mustat miehet te partasuut,
 Sapel’urhot ja kannusniekat,
 Huligaanit ja heittiöt, sankarit muut,
 Joill’ on pistimet, piikit ja miekat!
 Rivit järjestykää, rivit taajentukaa.
 Yks’ ohje on vaan, siit’ ei poiketa saa.
          Tapa, ruoski ja lyö,
          Revi, raatele, syö,
          Veren virtoina anna juosta –
          Isät kaupungin maksavat tuosta.

 Yön synkistä kätköistä hiivimme näin,
 Kuin tiikerit haistamme verta,
 Yli ruumisten hurmeita höyryäväin
 Käy tiemme, miss’ astumme kerta.
 Me kuoloa, kyyneltä kylvämme vaan
 Ja kauhulla täytämme kaupungin, maan
          Tapa, ruoski ja lyö,
          Revi, raatele, syö,
          Veren virtoina anna juosta –
          Isät kaupungin maksavat tuosta.

 Veripidoissa poikamme mässää ja syö,
 Esivalta on suojana meillä.
 Viis siitä, jos ruoskamme syytöntä lyö,
 Kun kuljemme koston teillä.
 Ylös, musta joukko, ja toimintaan,
 Ei säästetä vaimoja, lapsiakaan.
          Tapa, ruoski ja lyö,
          Revi, raatele, syö,
          Veren virtoina anna juosta –
          Isät kaupungin maksavat tuosta.

 Voi, vapauden aamu jo ruskottaa,
 Maan valtapylväät ne horjuu.
 Tuhon päivä totta jo meille saa,
 Tykit, pamput tokko sen torjuu.
 Ei silmämme valoa sietää vois,
 Se mustat juonemme julki tois.
          Tapa, ruoski ja lyö,
          Revi, raatele, syö,
          Veren virtoina anna juosta –
          Isät kaupungin maksavat tuosta.

 Sadattuhannet valtionko kustantaa,
 Kovin aulis ei luonnostansa –
 Että herrat rauhassa hallita saa
 Eikä valtaan pääsisi kansa.
 Me suojelemme senaatin, valtuuston
 Niin kauan kuin kunnia meillä on.
          Tapa, ruoski ja lyö,
          Revi, raatele, syö,
          Veren virtoina anna juosta –
          Isät kaupungin maksavat tuosta.

Tuulispää.

Lähde: Työmies 2.12.1905.

Anonyymi
Runot
Työmies
1905